SIARAN AKHBAR UNTUK SIARAN SEGERA IGEM 2022 MENSASARKAN UNTUK MENJANA RM 3 BILION PROSPEK PERNIAGAAN KUALA LUMPUR, 13 Oktober 2022: Menteri Alam Sekitar dan Air, Yang Berhormat Tuan Ibrahim Tuan Man telah merasmikan Persidangan dan Pameran Antarabangsa Teknologi Hijau dan Produk Eko Malaysia (International Greentech & Eco Products Exhibition & Conference Malaysia (IGEM) 2022, yang bermula dari 12 hingga 14 Oktober 2022 di Pusat Konvensyen Kuala Lumpur. IGEM memainkan peranan penting dalam membangunkan ekonomi hijau yang berkembang maju di Malaysia. Ia mempamerkan perkembangan terkini teknologi hijau dan penyelesaian eko dan juga menggalakkan pertukaran pengetahuan, idea dan inovasi serantau. Kementerian Alam Sekitar dan Air (KASA) dan Malaysian Green Technology and Climate Change Corporation (MGTC) bergabung tenaga untuk melaksanakan acara global ini, yang memainkan peranan penting dalam mempercepatkan pembangunan sosio-ekonomi negara kita. Dengan tema Race Towards Net Zero: Fulfilling Sustainable Development Goals (SDG) and Environmental, Social, and Corporate Governance (ESG), edisi ke-13 ini merangkumi aspirasi negara untuk menggalakkan kelestarian seperti yang terkandung di dalam Rancangan Malaysia Kedua Belas (RMK-12). Di dalam ucapannya, Yang Berhormat Tuan Ibrahim Tuan Man menegaskan komitmen Malaysia ke arah mencapai Matlamat Pembangunan Mampan (Sustainable Development Goals - SDG) dan harapan untuk mencapai neutral karbon menjelang 2050. Ulas beliau, "Saya percaya pembangunan pesat sektor teknologi hijau akan merangsang pertumbuhan KDNK negara, sekali gus mewujudkan peluang pekerjaan baharu yang berkualiti tinggi kepada rakyat. Ini akan meningkatkan kualiti hidup dan kelestarian alam sekitar di Malaysia dalam jangka masa panjang dan akan memastikan kemakmuran Keluarga Malaysia pada masa hadapan" Memperkasakan pembangunan bandar lestari, mobiliti elektrik, penyahkarbonan tenaga, dan kitaran ekonomi adalah antara fokus utama IGEM pada tahun ini. Untuk mencapai aspirasi negara ke arah pelepasan GHG sifar bersih, pihak kerajaan, pakar, institusi kewangan dan pemain industri perlu bekerjasama untuk memenuhi komitmen yang digariskan di bawah SDG dan ESG. Dengan lebih 300 booth pameran, acara ini dijangka akan menerima 30,000 pelawat dan RM3 bilion prospek pelaburan. Selain itu, terdapat 15 sesi persidangan yang melibatkan 30 penceramah dan 9 rakan persidangan dengan penglibatan wakil dari 30 buah negara, termasuk Taiwan, China, Belanda, Kanada, Korea, Singapura dan Austria. TAMAT-